ডায়েরির পাতাগুলো বলছে যে, তিনি জাতীয় রাজনীতিকে মনোযোগের সঙ্গে দেখছেন; এবং আন্তর্জাতিক ঘটনাপ্রবাহের ওপরও চোখ রাখছেন। তার চেষ্টা একই সঙ্গে স্থানীয়, জাতীয় ও আন্তর্জাতিক হবার। ধরা যাক ডায়েরিতে একদিনের ঘটনাপঞ্জীর উল্লেখসমূহ। ৩১ মে ১৯৫১-এর বিবরণটা আমরা লক্ষ্য করতে পারি। ভোর পাঁচটায় ঘুম থেকে ওঠা দিয়ে শুরু, রাত এগারোটায় ঘুমাতে যাওয়া দিয়ে শেষ। এর ভেতরে যা যা ঘটেছে সবকিছুর উল্লেখ আছে, ধারাবাহিক ভাবে। আদালতে নারায়ণগঞ্জ শিল্প এলাকার সমবায় সমিতির কাজকর্মের ব্যাপারে শুনানি চলছে। তাজউদ্দীন যুক্তিতর্কগুলো শুনেছেন। সকালে শুনেছেন, দুপুরের পর আবার এসেছেন শুনতে। লিখছেন, “এই পর্বে পুলিশকে তাদের বেপরোয়া ও হঠকারী কার্যকলাপের জন্য তীক্ষ্ণ সমালোচনা হল। তাদের এই আচরণের ফলে শিল্পাঞ্চল এলাকা প্রায়োগিক অর্থে দেউলিয়া হতে চলছে। এটা উদ্বিগ্ন হবার বড় কারণ। তার এই যুক্তি যথার্থ।”